Folketing
2005-12-13

Jeg vil også gerne pointere, at de betingelser for opnåelse af støtte, som er skildret i bemærkningerne til lovforslaget, må siges at være en god ramme og et godt udgangspunkt, bl.a. at publikationerne skal henvende sig til en bred kreds af læsere og ikke må være rettet mod bestemte erhvervs- eller faggrupper eller medlemmer af de enkelte politiske partier eller foreninger. Derudover skal mindst halvdelen af publikationens indhold være aktuelt nyhedsstof, og det skal være inden for et bredt emneområde. Desuden skal en tredjedel af det redaktionelle stof være selvstændigt journalistisk bearbejdet. (267) Disse tiltag vil fordre, at publikationens indhold bliver meget alsidigt. Jeg synes også, at man går med livrem og seler, når det drejer sig om fordelingsudvalget, hvor der i det allerede nedsatte fordelingsudvalg, som består af tre personer, vil komme yderligere to medlemmer, som har et særligt kendskab til dagbladsvirksomhed, nemlig fra Danske Dagblades Forening og Dansk Journalistforbund, når der skal behandles ansøgninger efter de foreslåede bestemmelser. Alt i alt mener vi, at det er et godt og positivt lovforslag. (Kort bemærkning).